Izvor: N1

Prema oceni Gradskog zavoda za javno zdravlje, kvalitet vazduha u Beogradu u 15 sati je dobar, objavljeno je na zvaničnoj gradskoj aplikaciji "Beoeko". Međutim, podaci sa specijalizovanog sajta AirVisual govore da je vazduh u glavnom gradu Srbije nezdrav, sa koncentracijom PM2.5 čestica od 105 mikrograma po kubnom metru.

AirVisual je, prema podacima o kvalitetu vazduha od 15 časova, Beograd svrstao na 28. mesto najzagađenijih gradova na planeti. Prema preporukama sa sajta AirVisual, Beograđani bi trebalo da drže prozore svojih domova zatvorenim i da izbegavaju spoljašnje aktivnosti.

Jutros u 8.00 sati, zagađenje je "smestilo" Beograd u prvih deset najzagađenijih gradova u svetu.

Najzagađenije opštine, prema AirVisualu, su Novi Beograd i Stari grad.

Preporuka za osetljive grupe stanovništva, na sajtu Beoeko, koji je vazduh u Beogradu u isto vreme jutros ocenio kao prihvatljiv, je da se može boraviti napolju, ali da treba pratiti eventualnu pojavu simptoma kao što su kašalj, otežano disanje, a dodatno i pojavu lupanja srca i neuobičajenog osećaja umora kod osoba sa oboljenjima srca.

Ukoliko se jave ovi simptomi, skratiti dužinu i smanjiti intenzitet napornih aktivnosti u spoljašnjoj sredini, a ako se simptomi zadrže i nakon preduzimanja ovih mera, obratiti se svom lekaru.

Ministar zaštite životne sredine Goran Trivan poručio je u nedelju da ne treba ekologiju i zagađenost vazduha zloupotrebljavati kako bi se sticali politički poeni, već da svi zajedno treba da rade na tome kako bi se stanje popravilo.

"Kvalitet vazduha u Srbiji je relativno loš, pre svega u gradovima, ali varira od sredine do sredine i nije drugačiji nego što je bio pre desetak godina", rekao je Trivan.

On je najavio da će radna grupa Vlade Srbije, čije je formiranje najavljeno na sastanku premijerke Ane Brnabić i nadležnih iz oblasti vezane za ovu temu 15. januara, a čiji je zadatak otklanjanje uzroka zagađenja vazduha, početi da radi ove nedelje i detaljno će razmatrati situaciju u svakom od najzagađenijih gradova u Srbiji.

Podsetimo, premijerka Banabić je nakon ovog sastanka izjavila da nema mesta ni razloga za paniku, jer se ne radi o nečem što je nova pojava, pošto se situacija ponavlja godinama, zbog vremenskih uslova.